Սեղանի շուրջը միակ չծխողը Գաղտնի Գեյ Մամուլի տեսաբանն էր: Ատում էր ծխի հոտը: Ամեն օր տուն գալով' Կաֆե Կունդերայի զզվելի հոտից ազատվելու համար անմիջապես հագուստը հանում ու վազում էր բաղնիք: Բայց էլի չէր կարողանում այստեղ չգալ: Նրան և’ դուր էր գալիս այս փոփոխական ընկերական շրջապատի մաս լինել, և՜ գաղտնի սիրահարված էր Հարբեցող Ծաղրանկարչին, դրա համար էլ շարունակում էր գալ: